J. Brocka, poslanec: (2003-09-17):
Chcem povedať, že Kresťanskodemokratické hnutie podporuje túto zmenu a bude hlasovať za tento návrh zákona aj z toho dôvodu, že je to podstatne výhodnejšie z jedného pohľadu ako doteraz nepriama podpora rodín s deťmi cez odpočítateľné položky. Určite si pamätáte viacerí, ktorí ste tu boli aj v minulom volebnom období, že keď v štátnom rozpočte sa z roka na rok vlastne znižovala podpora štátu rodinám s deťmi cez prídavky na deti, teda najmä preto, že sa nezvyšovali každý rok a tá suma v absolútnom vyjadrení bola menšia z roka na rok aj preto, že sa vlastne stále menej detí z roka na rok rodilo, a keďže štát nemal dosť prostriedkov na to, aby výraznejšie priamo podporoval rodiny s deťmi, tak sme sa usilovali zvyšovať nepriamo podporu rodín s deťmi cez odpočítateľné položky, to znamená znižovať daňové zaťaženie týchto rodín. Odpočítateľná položka mala svoje čaro v tom, že sa týkala iba tých, ktorí boli zamestnaní. To znamená, ten, kto bol bez práce, mohol mať aj veľa detí, ale vlastne žiadnu výhodu z odpočítateľnej položky nemal, lebo si nemal z čoho znižovať svoj daňový základ. Tá odpočítateľná položka je dnes na úrovni 16 800 korún. Nový daňový bonus 400 korún, ak by sme nemenili daňový systém, by napr. pre zamestnaného rodiča, ktorý má 10-percentnú daň z príjmu, predstavoval odpočítateľnú položku na úrovni 48 000 korún ročne. To znamená takmer 3-krát vyššiu úľavu, ako je to teraz. U tých, ktorí mali vyššie dane z príjmu, samozrejme, by tá odpočítateľná položka bola na nižšej úrovni. Teraz ak predpokladáme, že od nového roka bude zavedená rovná daň, to znamená 19-percentná daň z príjmu, tak daňový bonus 400 korún predstavuje odpočítateľnú položku na úrovni 24 000 korún, zaokrúhľujem na 100, čiže odpočítateľná položka akoby sa pre všetkých zamestnaných rodičov na nezaopatrené dieťa zvyšovala zo 16 800 korún na 24 000 korún. Samozrejme, má to aj svoje nevýhody. Napr. tá odpočítateľná položka bola výhodnejšia. Teda z môjho pohľadu motivovala napr. zamestnaných rodičov s nižšími príjmami, aby sa usilovali o vyšší príjem, rôznymi spôsobmi, teda myslím legálne rôzne spôsoby. Ak napr. ich príjem bol veľmi nízky, mali viac detí a napr. nemali si vlastne z čoho odpočítavať tú odpočítateľnú položku, ak napr. ich príjem bol napr. na úrovni minimálnej mzdy alebo mierne vyšší a mali dve-tri deti, tak už pri tom treťom dieťati tú úľavu odpočítateľnej položky si vlastne nemali z čoho odpočítať, lebo ten ich daňový základ bol veľmi nízky. Čiže tento moment odpadá pri daňovom bonuse, lebo nebude motivovať z tohto pohľadu zamestnaného rodiča s nižším príjmom, aby sa usiloval o vyšší príjem, či cez kolektívne vyjednávanie, či cez zmenu zamestnania alebo nejaký iný úväzok, aby mal vyšší príjem, aby mohol tú úľavu využiť alebo aby ho to motivovalo, aby viac zarobil. Ten daňový bonus bude znamenať, že tomu, kto má nízky príjem a jeho daňový základ bude nižší, vlastne štát ten rozdiel doplatí a bude to vlastne zmena nepriamej podpory na priamu podporu rodín s deťmi. Som milo prekvapený, priznám sa, pri tých rôznych reštriktívnych a úsporných opatreniach, v prípade tejto jednej dávky, že sa vláda alebo ministerstvo rozhodlo pre takúto podporu rodín s deťmi. A chcem povedať, že klub KDH tento návrh preto podporuje. Z. Martináková, podpredsedníčka NR SR: Ďakujem, pán poslanec. Vyhlasujem všeobecnú rozpravu za skončenú. Pán minister Kaník, chcete sa ešte vyjadriť k rozprave? Nie. Pani spravodajkyňa, chcete sa k rozprave vyjadriť? Ďakujem. Prerušujem rokovanie o tomto bode programu. Hlasovať budeme, tak ako sme sa dohodli, po prerokovaní všetkých návrhov zákonov z oblasti sociálnych vecí. Pokračujeme vládnym návrhom zákona o výkone práce vo verejnom záujme . Návrh zákona máte ako tlač 345. Pán minister práce, sociálnych vecí a rodiny, prosím, aby ste návrh zákona v snemovni uviedli.